गुड़गांव. विजिलेंस विभाग की टीम ने नगर निगम में गुरुवार को एक कर्मचारी को रिश्वत लेते रंगे हाथों गिरफ्तार किया। इसके अलावा निगमायुक्त टीएल सत्यप्रकाश ने दो कर्मचारियों के खिलाफ रिश्वत मांगने की शिकायत मिलने पर उन्हें निगम से हटा दिया। इन कर्मचारियों के खिलाफ सदर थाना में मामला दर्ज कराने के लिए पत्र लिखा गया है।
पटवारी और क्लर्क को नौकरी से हटाया
सेक्टर-31 के एक नागरिक ने नगर निगम कार्यालय में शिकायत दी थी। इसमें आरोप लगाया था कि नगर निगम में आउटसोर्स पर कार्यरत पटवारी संदीप तथा जेडटीओ जोन-4 कार्यालय में कार्यरत क्लर्क कमल सिंह ने उनसे काम कराने की एवज में 8000 रुपए रिश्वत की मांग की। शिकायत मिलते ही निगमायुक्त ने तत्काल प्रभाव से दोनों कर्मचारियों को नगर निगम से हटा दिया। इन कर्मचारियों के खिलाफ एफआईआर दर्ज करने के लिए सदर थाना प्रभारी को पत्र लिखा गया है।
रिश्वत लेने के आरोप में रिंकू गिरफ्तार
दूसरे मामले में नगर निगम के नागरिक सुविधा केंद्र (सीएफसी) के रिसेप्शन काउंटर पर आउटसोर्स पर कार्यरत कर्मचारी रिंकू शर्मा को विजिलेंस विभाग की टीम ने 1500 रुपए की रिश्वत लेते रंगे हाथों गिरफ्तार किया। कर्मचारी मृत्यु प्रमाण-पत्र बनवाने के एवज में आवेदक से रिश्वत ले रहा था। हालांकि बुधवार को भ्रष्टाचार की शिकायत मिलने पर निगमायुक्त ने जूनियर इंजीनियर नवीन कुमार को सस्पेंड कर दिया था तथा एक अन्य आउटसोर्स कर्मचारी को निगम से हटा दिया था।
रिश्वत मांगने की शिकायत टोल फ्री नंबर पर करें
नगर निगम आयुक्त ने एक बार फिर कड़ी चेतावनी दी है कि वे भ्रष्टाचार को किसी भी सूरत में बर्दाश्त नहीं करेंगे। ऐसे मामलों में संलिप्तता पाए जाने पर संबंधित के खिलाफ सख्त कार्रवाई की जाएगी। उन्होंने कहा कि नगर निगम कार्यालय में प्रतिदिन आम जनता अपने रोजमर्रा के काम के लिए आती है। ऐसे में अगर कोई कर्मचारी जनता से उनके काम कराने के एवज में पैसे मांगता है, तो इस बारे में निगम के टोल फ्री नंबर 1800-180-1817 पर सूचना दें। सूचना देने वाला अगर चाहे तो उसका नाम गुप्त रखा जाएगा।
मामले में जीरो टोलरेंस की नीति अपनाई
डीसी टीएल सत्यप्रकाश ने कहा कि भ्रष्टाचार के मामले में जीरो टोलरेंस की नीति अपनाई जाएगी। उन्होंने कहा कि राइट टू सर्विस एक्ट का सभी अधिकारी एवं कर्मचारी पालन करें और किसी भी काम के लिए जितने दिन निर्धारित हैं, उसे निर्धारित समय अवधि में करें। उन्होंने कहा कि जरूरत से ज्यादा समय के लिए अगर कोई फाइल लंबित रखी जाती है, या कर्मचारी ज्यादा समय तक अपने पास फाइल रखता है, तो यह भी माना जाएगा कि उसकी भावना ठीक नहीं है और वह आवेदक से कुछ अपेक्षा रखता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva